МОНГОЛ УЛСЫН ХУУЛЬ

2020 оны ... дугаар Улаанбаатар

 сарын … өдөр хот

**УСАН ЗАМЫН ТЭЭВРИЙН ХЭРЭГСЛИЙН ХӨВӨЛТИЙН**

 **АЮУЛГҮЙ БАЙДЛЫН ТУХАЙ**

**НЭГДҮГЭЭР БҮЛЭГ**

**НИЙТЛЭГ ҮНДЭСЛЭЛ**

 **1 дүгээр зүйл. Хуулийн зорилт**

 1.1.Энэ хуулийн зорилт нь Монгол Улсын нутаг дэвсгэрт усан замын тээврийн хэрэгслийн хөвөлтийн аюулгүй байдлыг хангах эрх зүйн үндсийг тодорхойлж, холбогдох харилцааг зохицуулахад оршино.

**2 дугаар зүйл.Усан замын тээврийн хэрэгслийн хөвөлтийн аюулгүй байдлын тухай хууль тогтоомж**

 2.1.Усан замын тээврийн хэрэгслийн хөвөлтийн аюулгүй байдлын тухай хууль тогтоомж нь Монгол Улсын Үндсэн хууль[[1]](#footnote-1),Усан замын тээврийн тухай хууль2, Далай ашиглах тухай хууль3 энэ хууль болон эдгээр хуультай нийцүүлэн гаргасан хууль тогтоомжийн бусад актаас бүрдэнэ.

 2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

 **3 дугаар зүйл. Хуулийн нэр томьёоны тодорхойлолт**

 3.1.Энэ хуульд хэрэглэсэн дараах нэр томьёог доор дурдсан утгаар ойлгоно:

3.1.1.”хөвөлтийн улирал” гэж тухайн гол мөрөн, нууранд усан замын тээврийн хэрэгсэл хөвж эхлэх, дуусах хугацааг;

 3.1.2. “хөвөлтийн бүс” гэж орон нутгийн захиргааны байгууллагаас тухайн гол мөрөн, нууранд усан замын тээврийн хэрэгслийг хөвөхөөр тогтоосон бүсийг;

 3.1.3.“усан замын тээврийн хэрэгслийн хөвөлтийн аюулгүй байдал” гэж усан замд тохиолдож болзошгүй аюул осол, түүнээс үүдэн гарах хор уршгаас хамгаалсан байдлыг;

 3.1.4.“усан замын тээврийн хэрэгслийн хөвөлтийн аюулгүй байдлыг хангах” гэж усан замд тохиолдож болзошгүй аюул ослоос урьдчилан сэргийлэх, ослоос үүдэн гарах хохирлыг багасгахад чиглэсэн үйл ажиллагааг;

3.1.5.“усан зам тээврийн осол” гэж усан зам дээр усан замын тээврийн хэрэгслийн хөдөлгөөнөөс үүдэн хүний амь нас, эрүүл мэнд хохирох, тээврийн хэрэгсэл эвдэрч гэмтэх, ачаа болон бусад эд хөрөнгийн хохирол учрахыг.

 3.2. Энэ хуульд заасан бусад нэр томьёог Усан замын тээврийн тухай хуулийн 3 дугаар зүйлд заасан нэр томьёотой нэгэн адил утгаар ойлгоно.

**4 дүгээр зүйл.Усан замын тээврийн хэрэгслийн хөвөлтийн**

**нэгдсэн журам**

 4.1.Монгол Улсын нутаг дэвсгэрт бүх нийтээр дагаж мөрдөх усан замын тээврийн хэрэгслийн хөвөлтийн нэгдсэн журмыг Усан замын тээврийн хэрэгслийн хөвөлтийн аюулгүй байдлын дүрмээр тогтооно.

 4.2.Усан замын тээврийн хэрэгслийн хөвөлтийн аюулгүй байдлын дүрмийг Усан замын тээврийн тухай хуулийн 6.1.8-д заасны дагуу усан замын тээврийн асуудал эрхэлсэн төрийн захиргааны төв байгууллага батална.

 4.3.Усан замын тээврийн хэрэгслийн хөвөлтийн аюулгүй байдлын дүрэмд усан замын тээврийн хэрэгслийн ангилал, тухайн ангиллын тээврийн хэрэгслийг жолоодох насны хязгаар, усан замын тээврийн хэрэгслийн жолооч, ахмад, усан замын тээврийн хэрэгслээр зорчигчийн үүрэг, усан замын тээврийн хэрэгслийн хөвөлтийн журам, усан замын тээврийн хэрэгслийн хурд, холбогдох стандартаар тогтоосон усан замын дохио, тэмдэг, тэмдэглэлийн загвар, утга агуулга, *усан замын тээврийн хэрэгслийг ашиглахыг хориглох эвдрэл, гэмтэл, техникийн зөрчлийн жагсаалт,*усан замын тээврийн хэрэгслийн таних тэмдгийн загвар, хэрэглэх журмыг тусгана.

**ХОЁРДУГААР БҮЛЭГ**

**УСАН ЗАМЫН ТЭЭВРИЙН ХЭРЭГСЛИЙН ХӨВӨЛТИЙН АЮУЛГҮЙ**

**БАЙДЛЫГ ХАНГАХАД ТӨРИЙН БАЙГУУЛЛАГЫН ХЭРЭГЖҮҮЛЭХ БҮРЭН ЭРХ**

**5 дугаар зүйл. Усан замын тээврийн хэрэгслийн хөвөлтийн аюулгүй байдлыг хангах талаарх төрийн байгууллагын**

 **бүрэн эрх**

 5.1. Усан замын тээврийн хэрэгслийн хөвөлтийн аюулгүй байдлыг хангахад усан замын тээврийн асуудал эрхэлсэн төрийн захиргааны төв байгууллага нь Усан замын тээврийн тухай хуулийн 6 дугаар зүйлд заасан бүрэн эрхээс дараах чиг үүргийг хэрэгжүүлнэ:

 5.1.1.усан замын тээврийн хэрэгслийн хөвөлтийн аюулгүй байдлыг хангахад чиглэсэн хууль тогтоомжийн биелэлтийг зохион байгуулж, хэрэгжилтэд хяналт тавих;

 5.1.2. усан замын тээврийн хэрэгслийн хөвөлтийн аюулгүй байдлыг хангахад чиглэсэн арга хэмжээг санхүүжүүлэх;

 5.1.3.усан замын тээврийн хэрэгслийн хөвөлтийн аюулгүй байдлыг хангах төсөл, хөтөлбөрийг хэрэгжүүлэх;

 5.1.4.орон нутгийн гол мөрөн, нуурын усан замын тээврийн хэрэгслийн хөвөлтийн улирлын эхлэх, дуусах хугацаа, тогтоосон хөвөлтийн чиглэл, бүсийн талаар болон бусад усан замын тээврийн хэрэгслийн хөвөлтийн аюулгүй байдлыг хангахтай холбогдох бүртгэл, тайлан мэдээ гаргах;

 5.1.5.хууль тогтоомжид заасан бусад бүрэн эрх.

**6 дугаар зүйл.Аймаг, нийслэл, сум, дүүргийн Засаг**

**даргын бүрэн эрх**

 6.1. Усан замын тээврийн хэрэгслийн хөвөлтийн аюулгүй байдлыг хангахад аймаг, нийслэл, сум, дүүргийн Засаг дарга нь Усан замын тээврийн тухай хуулийн 7 дугаар зүйлд заасан бүрэн эрхээс гадна дараах чиг үүргийг хэрэгжүүлнэ:

 6.1.1.усан замын тээврийн хэрэгслийн хөвөлтийн аюулгүй байдлыг хангахад төрийн болон төрийн бус байгууллага, иргэдийн хамтын ажиллагааг уялдуулан зохион байгуулах;

 6.1.2.харьяа орон нутгийн гол мөрөн, нуурын усан замын тээврийн хэрэгслийн хөвөлтийн улирлын эхлэх, дуусах хугацаа, хөвөлтийн чиглэл, бүсийг тогтоон тэмдэгжүүлж хяналт тавих, усан замын тээврийн үйлчилгээ эрхэлдэг иргэн, хуулийн этгээдийг мэдээллээр хангах;

 6.1.3.харьяа нутаг дэвсгэрийнхээ усан замын чиглэлд байрлах усан замын обьектын ашиглалт, үйл ажиллагаанд хяналт тавьж, илэрсэн зөрчил, иргэдийн санал, гомдлыг холбогдох байгууллага, албан тушаалтанд мэдэгдэж, шаардлагатай арга хэмжээг авахуулах;

 6.1.4.усан замын обьектыг шинээр барих, өргөтгөх, засварлах, тоноглох, усан замын тэмдэг, тэмдэглэл хийх ажил нь холбогдох хууль, захиргааны хэм хэмжээний акт, байгаль орчны болон усан замын хөвөлтийн аюулгүй байдлын шаардлагад нийцэж байгаа эсэхэд хяналт тавьж, илэрсэн зөрчлийг арилгуулах;

 6.1.5.хууль тогтоомжид заасан бусад бүрэн эрх.

**ГУРАВДУГААР БҮЛЭГ**

**ИРГЭН, ХУУЛИЙН ЭТГЭЭДИЙН ЭРХ, ҮҮРЭГ**

**7 дугаар зүйл.Усан замын тээврийн хэрэгслийн хөвөлтийн аюулгүй байдлыг хангахад иргэн, хуулийн этгээдийн эрх, үүрэг**

 7.1. Усан замын тээврийн хэрэгслийн хөвөлтийн аюулгүй байдлыг хангах талаар иргэн, хуулийн этгээд нь дараах эрх эдэлнэ:

 7.1.1.холбогдох эрх бүхий байгууллага, албан тушаалтнаас усан замын тээврийн хэрэгслийн хөвөлтийн чиглэл, бүсэд хязгаарлалт буюу хориглолт тогтоосон шалтгаан, нөхцөл, хөвөлтийн аюулгүй байдлыг хангахад чиглэсэн тэмдэг, тэмдэглэл,ажил, үйлчилгээний талаар мэдээлэл авах;

 7.1.2.усан замын дохио, тэмдэг, тэмдэглэл, бусад усан замын обьектын эвдрэл, гэмтлийг засах, усан замын зогсоолын шаардлагад нийцсэн үйл ажиллагаа явуулахыг холбогдох байгууллага, албан тушаалтнаас шаардах.

 7.2.Усан замын тээврийн хэрэгслийн хөвөлтийн аюулгүй байдлыг хангах талаар иргэн, хуулийн этгээд дараах үүргийг хүлээнэ:

 7.2.1.усан замын тээврийн хэрэгслийн хөвөлтийн аюулгүй байдлын дүрмийг сахин биелүүлэх;

 7.2.2.усан зам тээврийн осолд өртсөн хүнд яаралтай анхан шатны тусламж үзүүлэх;

 7.2.3.усан замын тээврийн хэрэгслийн хөвөлтийн аюулгүй байдлыг хангаж чадахааргүй өвчтэй буюу ядарсан үедээ усан замын тээврийн хэрэгсэл жолоодож усан замын хөдөлгөөнд оролцохгүй байх;

 7.2.4.тогтоосон усан замын тээврийн хэрэгслийн хөвөлтийн чиглэл, бүс дотор болон түүний ойр орчимд ажил, үйлчилгээ хийхдээ усан замын тээврийн хэрэгслийн хөвөлтийн аюулгүй байдлыг хангах;

 7.2.5.усан замын тээврийн хэрэгслийн хөвөлтийн аюулгүй байдлын эсрэг гэмт хэрэг, зөрчлийн талаар холбогдох байгууллагад шуурхай мэдээлэх;

 7.2.6.усан замын тээврийн хэрэгслийн хөвөлтийн аюулгүй байдлыг хангах талаар эрх бүхий этгээдээс тавьсан хууль ёсны шаардлагыг биелүүлэх.

 7.3.Монгол Улсын нутаг дэвсгэрт усан замын тээврийн хэрэгсэл ашиглан үйл ажиллагаа явуулж байгаа хуулийн этгээд Усан замын тээврийн тухай хуулийн 12 дугаар зүйлд заасан бүрэн эрхээс гадна усан замын тээврийн хэрэгслийн хөвөлтийн аюулгүй байдлыг хангах талаар дараах үүргийг хүлээнэ:

 7.3.1.усан замын тээврийн хэрэгслийн жолооч, ахмад, багийн гишүүдийн ажил үүргийг замын хөвөлтийн аюулгүй байдлын шаардлагад нийцүүлэн зохион байгуулах;

 7.3.2.усан замын тээврийн хэрэгслийн жолооч, ахмад, багийн гишүүдийн хөдөлмөр, амралтын горимыг байгууллагын дотоод дүрэм, журам, холбогдох хууль тогтоомжид нийцүүлэн баталж хэрэгжүүлэх;

 7.3.3.усан замын тээврийн хэрэгслийн жолооч, ахмадыг мэргэжил, мэдлэгээ дээшлүүлэх боломжоор хангах;

 7.3.4.усан замын тээврийн хэрэгслийн жолооч, ахмадын мэргэжлийн ур чадвар, ёс зүйн харилцааны зохицуулалтыг байгууллагын дотоод дүрэм, журамд тусган, хэрэгжилтийг хангах;

7.3.5. усан замын тээврийн хэрэгслийг луужин, байршил тодорхойлогч тоног төхөөрөмжөөр тоноглох, хөвөлтөд гарахдаа хоорондоо холбоо барих асуудлыг зохион байгуулах.

 7.4. Усан замын тээврийн хэрэгслийг зориулалтын бус аливаа ажиллагаанд хэрэглэхийг хориглоно.

**ДӨРӨВДҮГЭЭР БҮЛЭГ**

**УСАН ЗАМЫН ТЭЭВРИЙН ХЭРЭГСЭЛ ЖОЛООДОХ ЭРХ**

 **8 дугаар зүйл.Усан замын тээврийн хэрэгслийн жолооч бэлтгэх**

 8.1.Усан замын тээврийн хэрэгслийн жолооч бэлтгэх сургалт, жолоодох эрхийн шалгалт авах үйл ажиллагааг Усан замын тээврийн тухай хуулийн 6.1.9-д заасан усан замын тээврийн хэрэгслийн жолооч, мэргэшсэн жолооч бэлтгэх журмаар зохицуулна.

  **9 дүгээр зүйл. Усан замын тээврийн хэрэгсэл жолоодох эрх олгох**

 9.1.Дараах шаардлагыг хангасан иргэнд усан замын тээврийн хэрэгсэл жолоодох эрх олгоно:

 9.1.1.тухайн ангиллын усан замын тээврийн хэрэгсэл жолоодох эрх бүхий насанд хүрсэн;

 9.1.2.усан замын тээврийн хэрэгсэл жолоодоход эрүүл мэндийн хувьд тэнцсэн;

 9.1.3.тухайн ангиллын усан замын тээврийн хэрэгсэл жолоодох эрхийн шалгалтад тэнцсэн.

 9.2.Усан замын тээврийн хэрэгсэл жолоодох эрхийг жолоодох эрхийн үнэмлэхээр баталгаажуулах ба үнэмлэхийг 10 жилийн хугацаагаар Далайн захиргаанаас олгоно.

**10 дугаар зүйл. Усан замын тээврийн хэрэгсэл жолоодох**

**эрх дуусгавар болох, эрх сэргээх үндэслэл**

 10.1.Дараах тохиолдолд усан замын тээврийн хэрэгсэл жолоодох эрх дуусгавар болно:

 10.1.1.жолоодох эрхийн үнэмлэхийн хүчинтэй байх хугацаа дууссан;

 10.1.2.жолооч тухайн ангиллын усан замын тээврийн хэрэгсэл жолоодоход эрүүл мэндийн хувьд тэнцэхгүй нь эрүүл мэндийн байгууллагын дүгнэлтээр тогтоогдсон;

 10.1.3.усан замын тээврийн хэрэгсэл жолоодох эрхийг холбогдох хуульд заасны дагуу хассан.

 10.2.Дараах тохиолдолд усан замын тээврийн хэрэгсэл жолоодох эрхийг сэргээнэ:

 10.2.1.жолоодох эрхийн үнэмлэхийг зохих журмын дагуу сунгуулсан;

 10.2.2.жолоочтухайн ангиллын усан замын тээврийн хэрэгсэл жолоодоход эрүүлмэндийнхувьдтэнцэхньэрүүлмэндийнбайгууллагындүгнэлтээртогтоогдсон;

 10.2.3.усан замын тээврийн хэрэгслийн жолоодох эрхийг хассан хугацаа дуусгавар болсон.

 10.3.Усан замын тээврийн хэрэгсэл жолоодох эрх дуусгавар болох, тээврийн хэрэгсэл жолоодох эрхийг сэргээх журмыг усан замын тээврийн асуудал эрхэлсэн Засгийн газрын гишүүн батална.

**ТАВДУГААР БҮЛЭГ**

**УСАН ЗАМЫН ТЭЭВРИЙН ХЭРЭГСЛИЙН ХӨВӨЛТИЙН АЮУЛГҮЙ**

**БАЙДЛЫГ ХАНГАХАД БАРИМТЛАХ ТЕХНИКИЙН ЕРӨНХИЙ ШААРДЛАГА**

**11 дүгээр зүйл. Хөвөлтийн улирлын эхлэх, дуусах хугацаа**

11.1. Усан замын тээврийн хэрэгслийн хөвөлтийн аюулгүй байдлыг хангах үүднээс орон нутгийн гол мөрөн, нуурын усан замын тээврийн хэрэгслийн хөвөлтийн улирлын эхлэх, дуусах хугацааг тогтоох шийдвэрийг орон нутгийн ус цаг уур, орчны хяналт шинжилгээний байгуулагын дүгнэлтийг үндэслэн аймаг, нийслэлийн Засаг дарга жил бүр гаргана. Ингэхдээ тухайн гол мөрөн, нуурын цас, мөсний хөлдөлт, хайлалт, цөн түрэлтийн байдлыг харгалзан тус бүрээр нь нэр заан хугацааг нь ялгавартай тогтоож болно.

11.2.Аливаа иргэн, хуулийн этгээд усан замын тээврийн хэрэгслийн хөвөлтийн улиралын хугацаа эхлэхээс өмнө болон дууссаны дараа усан замын тээврийн үйлчилгээ явуулахыг хориглоно. Төрийн тусгай чиг үүргийг хэрэгжүүлж байгаа цэрэг, цагдаа, онцгой байдал, хил хамгаалах болон гаалийн байгууллагын усан замын тусгай зориулалтын тээврийн хэрэгсэлд энэ заалт хамаарахгүй.

**12 дугаар зүйл. Усан замын тээврийн хэрэгслийн хөвөлтийн чиглэл, бүсийг тогтоох, өөрчлөх**

12.1.Орон нутгийн усан замын тээврийн хэрэгслийн хөвөлтийн чиглэл, бүсийг тогтоох, өөрчлөх шийдвэрийг усан замын тээврийн үйлчилгээ эрхэлж буй иргэн, хуулийн этгээдийн саналыг үндэслэн орон нутгийн байгаль орчны хяналтын байгуулагатай зөвшилцөн сум, дүүргийн Засаг дарга гаргана.

12.2. Орон нутгийн усан замын тээврийн хэрэгслийн хөвөлтийн чиглэл нь чиглэлийн нэр, дугаартай байх бөгөөд чиглэлийн урт /км/, эхлэл,төгсгөлийг зааж, зураглал үйлдсэн байна.

12.3. Шаардлагатай бол тогтоосон усан тээврийн хэрэгслийн хөвөлтийн бүсэд аль ангиллын усан замын тээврийн хэрэгслийг ямар зориулалтаар ашиглаж болохыг зааж болно.

12.4.Энэ хуулийн 12.1-д заасан усан замын тээврийн хэрэгслийн хөвөлтийн чиглэл, бүсийг хөвөлтийн улирлын хугацаанд усан замын тээврийн хэрэгслийн жолооч, ахмад, багийн бүрэлдэхүүн заавал мөрдөнө.

**13 дугаар зүйл.Усан замын тээврийн хэрэгслийн хөвөлтийн хөдөлгөөний зохицуулалт**

 13.1.Усан замын тээврийн хэрэгслийн хөвөлтийн хөдөлгөөн удирдах үйлчилгээг усан замын төв буудлын хөдөлгөөний үйлчилгээ хариуцсан зохицуулагч гүйцэтгэнэ.

13.2. Энэ хуулийн 13.1-д заасан зохицуулагч нь усан замын тээврийн хэрэгслийн хөвөлтийн аюулгүй байдлыг хангах зорилтын хүрээнд усан замын тээврийн хэрэгслийн хөдөлгөөнийг уялдуулан зохицуулах чиг үүрэгтэй ба дараах бүрэн эрхтэй:

 13.2.1.тогтоогдсон хөвөлтийн чиглэл, бүс хооронд хөвөлтийн аюулгүй байдлыг ханган усан замын тээврийн хэрэгслийн хөдөлгөөнийг зохион байгуулж, зохицуулалт хийх;

 13.2.2.усан замын тээврийн хэрэгсэл эзэмшигч /өмчлөгч/, ашиглагчид усан замын тээврийн хэрэгслийн хөдөлгөөний удирдлагыг хэрэгжүүлэхэд чиглэсэн мэргэжил, арга зүйн зөвлөгөө өгөх;

 13.2.3.усан замын тээврийн хэрэгслийн хөдөлгөөний зохицуулалт хийхийн тулд тухайн хөвөлтийн чиглэл, бүсэд байгаа усан замын тээврийн хэрэгслийн байрлал, хөвөх чиглэл, зогсоолоос гарах, ирэх цагийн хуваарийг тэмдэглэх;

 13.2.4. тухайн хөвөлтийн чиглэл, бүсэд усан замын тээврийн ажил, үйлчилгээ эрхэлж байгаа иргэн, хуулийн этгээдийн нэр, хаяг, ашиглаж байгаа усан замын тээврийн хэрэгслийн дугаар, оноосон нэр, ямар ангилалд хамаарах, зориулалт, ачаа, суудлын багтаамж, хөдөлгүүрийн хүчин чадлын хэмжээ болон жолооч, ахмадын нэрийг бүртгэж авах;

 13.2.5. усан замын тээврийн ажил, үйлчилгээ эрхэлж байгаа иргэн, хуулийн этгээдээс энэ хуулийн 7.3.5-д заасан усан замын тээврийн хэрэгслээ луужин, байршил тодорхойлогч тоног төхөөрөмжөөр тоноглох, хөвөлтөд гарахдаа техникийн бүрэн бүтэн байдлыг хангахыг шаардах;

 13.2.6. усан замын тээврийн хэрэгслийн жолооч, ахмадад усан замын нөхцөл байдал, цаг агаар, болзошгүй байгалийн аюулт үзэгдлийн талаар мэдээлэх, анхааруулах;

 13.2.7.усан зам тээврийн осол, сүйрэл гарсан тохиолдолд холбогдох байгууллагуудад даруй мэдэгдэж арга хэмжээ авхуулах.

13.3.Усан замын зогсоол бүхий газарт хөвөлтөд явж байгаа усан замын тээврийн хэрэгслийн тооноос хамааран зогсоолыг эзэмшиж байгаа этгээд усан замын тээврийн хэрэгслийн хөдөлгөөнийг тухайн хөвөлтийн чиглэл, бүсэд зохион байгуулах зохицуулагчийг томилон ажиллуулж болно.

**14 дүгээр зүйл.Усан замын тээврийн хэрэгслийн жолооч, ахмадын усан замын тээврийн хэрэгслийн хөвөлтийн аюулгүй байдлыг хангах**

**үндсэн шаардлага**

14.1.Усан замын тээврийн хэрэгслийн жолооч, ахмад нь Усан замын тээврийн тухай хуулийн 13 дугаар зүйлд заасан үйлдэл хийхийг хориглоно.

14.2. Усан замын тээврийн хэрэгслийн жолооч, ахмад нь Усан замын тээврийн тухай хуулийн 12 дугаар зүйлд заасан эрх, үүргийг хэрэгжүүлэхээс гадна хөвөлтийн үед усан замын тээврийн хэрэгслийг жолоодох, удирдах, хөвөлтийн аюулгүй байдлыг хангах асуудлыг бүрэн хариуцна.

14.3.Хөвөлтөд гарах бүрдээ усан замын аль чиглэлд явах, хөвөлтөөс эргэж ирэх төлөвлөсөн хугацаа, зогсоолоос гарсан, ирсэн хугацааг заавал тэмдэглэж бүртгэнэ.

14.4. Хөвөлтийн үед хөдөлгөөн зохицуулагч болон зогсоолын эрх бүхий ажилтантай холбоотой байж тээврийн хэрэгслийн байршил, хөвөлтийн нөхцөл байдлын талаар тогтмол мэдээлж байна.

14.5. Хөвөлтөд зөвхөн өдрийн цагаар гарах бөгөөд шөнийн цагаар гарах тохиолдолд тусгайлсан шөнийн гэрлэн дохио хэрэгслээр тоноглосон байна.

**15 дугаар зүйл.Усан замын тээврийн хэрэгслийг ашиглахад усан замын тээврийн хэрэгслийн хөвөлтийн аюулгүй байдлыг хангах**

**үндсэн шаардлага**

 15.1.Усан замын тээврийн хэрэгслийн техникийн үзүүлэлт усан замын тээврийн хэрэгслийн хөвөлтийн аюулгүй байдлын шаардлагыг бүрэн хангасан байвал зохино.

 15.2.Усан замын тээврийн хэрэгслийн ашиглахыг хориглох эвдрэл, гэмтэл, техникийн зөрчлийн жагсаалтыг техникийн стандартаар тогтооно.

 15.3.Усан замын тээврийн хэрэгслийн ашиглахыг хориглох эвдрэл, гэмтэл, техникийн зөрчлийн хяналтыг усан замын тээврийн хяналтын улсын байцаагч хэрэгжүүлнэ.

 15.4. Усан замын тээврийн хэрэгслийг эзэмшигч /өмчлөгч/ нь Монгол Улсад бүртгэлтэй усан замын тээврийн хэрэгслийг ашиглалтын явцад тогтоосон хугацаанд техникийн хяналтын үзлэгт хамруулах үүрэгтэй.

 15.5.Усан замын тээврийн хэрэгсэлд техникийн хяналтын үзлэг, оношилгоог хийсэн хуулийн этгээд тухайн тээврийн хэрэгслийн техникийн үзүүлэлт усан замын хөвөлтийн аюулгүй байдлын шаардлагад нийцэж байгааг зохих баримт бичгээр баталгаажуулсан байна.

 15.6.Усан замын тээврийн хэрэгслийг техникийн хувьд бүрэн бүтэн байлгах үүргийг тухайн тээврийн хэрэгслийг эзэмшигч /өмчлөгч/ буюу ашиглагч этгээд хүлээнэ.

**16 дугаар зүйл. Усан замын тээврийн хэрэгсэлд техникийн үйлчилгээ, засвар хийхэд усан замын тээврийн хэрэгслийн хөвөлтийн аюулгүй байдлыг хангах үндсэн шаардлага**

 16.1.Усан замын тээврийн хэрэгсэлд хийсэн техникийн үйлчилгээ, засвар тухайн тээврийн хэрэгслээр усан замын хөвөлтөд аюулгүй оролцох шаардлагыг бүрэн хангасан байвал зохино.

 16.2.Усан замын тээврийн хэрэгсэлд техникийн үйлчилгээ, засварыг хийхдээ үйлдвэрлэгчээс тогтоосон техникийн норм, дүрэм, зааварчилгааг мөрдлөг болгоно.

 16.3.Усан замын тээврийн хэрэгсэлд техникийн үйлчилгээ, засвар хийх үйл ажиллагааг тээврийн хэрэгсэлд техникийн үйлчилгээ, засвар хийх журмаар зохицуулна.

 16.4.Усан замын тээврийн хэрэгсэлд техникийн үйлчилгээ, засвар хийх журмыг усан замын тээврийн асуудал эрхэлсэн Засгийн газрын гишүүн батална.

 16.5.Усан замын тээврийн хэрэгсэлд техникийн үйлчилгээ, засвар хийх үйл ажиллагаа эрхлэн явуулах хуулийн этгээдэд тавих шаардлагыг үндэсний стандартаар тогтооно.

 16.6.Усан замын тээврийн хэрэгсэлд техникийн үйлчилгээ, засвар хийсэн хуулийн этгээд тухайн тээврийн хэрэгслийн техникийн үзүүлэлт усан замын замын хөвөлтийн аюулгүй байдлын шаардлагад бүрэн нийцэж байгааг зохих баримт бичгээр баталгаажуулсан байна.

**17 дугаар зүйл.Усан замын зогсоол болон бусад усан замын обьектыг төлөвлөх, барих, өргөтгөх, засварлах, арчлан хамгаалахад усан замын тээврийн хэрэгслийн хөвөлтийн аюулгүй байдлыг хангах үндсэн шаардлага**

 17.1. Усан замын зогсоол болон бусад усан замын обьектыг төлөвлөх, барих, өргөтгөх, засварлах, арчлан хамгаалах ажил усан замын тээврийн хэрэгслийн хөвөлтийн аюулгүй байдлын шаардлагад нийцсэн байна.

 17.2.Усан замын зогсоол болон бусад усан замын обьектыг төлөвлөх, барих, өргөтгөх, засварлах, арчлан хамгаалах ажил нь усан замын тээврийн хэрэгслийн хөвөлтийн аюулгүй байдлыг хангахад чиглэсэн хууль,техникийн норм, дүрэм, стандартад нийцэж байгаа эсэхэд тухайн холбогдох хяналтын асуудал эрхэлсэн төрийн захиргааны байгууллага хяналт тавина.

 17.3.Усан замын зогсоол болон бусад усан замын обьектыг төлөвлөх, барих, өргөтгөх, засварлах, арчлан хамгаалахад усан замын тээврийн хэрэгслийн хөвөлтийн аюулгүй байдалд сөргөөр нөлөөлөх инженерийн шийдэл гаргахыг хориглоно.

 17.4.Усан замын зогсоол болон бусад усан замын обьектыг төлөвлөх, барих, өргөтгөх, засварлах ажлыг усан замын тээврийн хэрэгслийн хөвөлтийн аюулгүй байдлын холбогдох шаардлагад нийцүүлэх үүргийг усан замын тээврийн үйлчилгээр эрхэлж байгаа, эсхүл тухайн зогсоолыг эзэмшигч иргэн, хуулийн этгээд хариуцна.

**18 дугаар зүйл. Импортоор оруулж ирэх усан замын тээврийн хэрэгсэл, түүний хийцийн бүрэлдэхүүн хэсэг, нэмэлт тоног төхөөрөмж, сэлбэг хэрэгсэлд тавих шаардлага**

 18.1.Импортоор оруулж ирсэн усан замын тээврийн хэрэгсэл, түүний хөдөлгөөний аюулгүй байдалд нөлөөлөх хийцийн бүрэлдэхүүн хэсэг, нэмэлт тоног төхөөрөмж, сэлбэг хэрэгсэл нь зохих техникийн норм, дүрэм, стандарт, усан замын тээврийн хэрэгслийн хөвөлтийн аюулгүй байдлын шаардлагыг бүрэн хангасан байх бөгөөд холбогдох хууль тогтоомжид заасан журмын дагуу техникийн хяналтын үзлэг, оношилгооны дүгнэлт буюу гэрчилгээгээр баталгаажсан байна.

 18.2.Гадаад улсад ашиглахыг хориглосон усан замын тээврийн хэрэгсэл, түүний хөвөлтийн аюулгүй байдалд нөлөөлөх хийцийн бүрэлдэхүүн хэсэг, нэмэлт тоног төхөөрөмж, сэлбэг хэрэгслийг Монгол Улсад импортоор оруулахыг хориглоно.

 18.3.Усан замын тээврийн хэрэгслийн хөвөлтийн аюулгүй байдлын шаардлага хангасныг гэрчлэх шинжлэх ухааны холбогдох байгууллага, эсхүл техникийн хяналтын үзлэг, оношилгооны дүгнэлтгүйгээр тухайн тээврийн хэрэгслийг бүртгэхийг хориглоно.

 18.4.Усан замын тээврийн хэрэгслийн хөвөлтийн аюулгүй байдалд нөлөөлөх эд анги, нэмэлт тоног төхөөрөмжийн хийцийг өөрчилсөн тохиолдолд техникийн хяналтын үзлэг, оношилгоог давтан хийлгэж гэрчилгээ авна.

**ЗУРГААДУГААР БҮЛЭГ**

**БУСАД**

**19 дүгээр зүйл.Усан замын тээврийн хэрэгслийн хөвөлтийн аюулгүй байдлын хяналт**

19.1. Усан замын тээврийн хэрэгслийн хөвөлтийн аюулгүй байдалд тавих хяналтыг Усан замын тээврийн тухай хуулийн 18.1-д заасан усан замын тээврийн хяналтын улсын байцаагч хэрэгжүүлнэ.

 19.2. Усан замын тээврийн хяналтын улсын байцаагч нь сан замын тээврийн хэрэгслийн эзэмшигч /өмчлөгч /, жолооч, ахмад, багийн гишүүд усан замын тээврийн хэрэгслийн хөвөлтийн аюулгүй байдлын дүрэм, стандарт, бусад хэм хэмжээ тогтоосон баримт бичгийн шаардлагыг мөрдөж буй эсэхийг шалгаж, хяналт тавина.

 **20 дугаар зүйл.Хууль зөрчигчид хүлээлгэх хариуцлага**

20.1.Энэ хуулийг зөрчсөн албан тушаалтны үйлдэл нь гэмт хэргийн шинжгүй, хуульд өөрөөр заагаагүй бол Төрийн албаны тухай хуульд заасан хариуцлага хүлээлгэнэ.

         20.2.Энэ хуулийг зөрчсөн хүн, хуулийн этгээдэд Эрүүгийн хууль, эсхүл Зөрчлийн тухай хуульд заасан хариуцлага хүлээлгэнэ.

**21 дүгээр зүйл. Хууль хүчин төгөлдөр болох**

 21.1.Энэ хуулийг 2019 оны ... дүгээр сарын ..-ний өдрөөс эхлэн дагаж мөрдөнө.

**Гарын үсэг**

1. Монгол Улсын Үндсэн хууль “Төрийн мэдээлэл”эмхэтгэлийн 1992 оны 01 дугаарт нийтлэгдсэн.

2Усан замын тээврийн тухай хууль “Төрийн мэдээлэл”эмхэтгэлийн 2017 оны 22 дугаарт нийтлэгдсэн.

3Далай ашиглах тухай хууль “Төрийн мэдээлэл” эмхэтгэлийн 1999 оны 27 дугаарт нийтлэгдсэн. [↑](#footnote-ref-1)